CELEX: 52021PC0167
Language: ro
Date: 2021-03-29
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2020/1344 privind acordarea unui sprijin temporar Republicii Cipru în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 29.3.2021
            COM(2021) 167 final
            2021/0090(NLE)
            Propunere de
            DECIZIE DE PUNERE ÎN APLICARE A CONSILIULUI 
            de modificare a Deciziei de punere în aplicare (UE) 2020/1344 privind acordarea unui sprijin temporar Republicii Cipru în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 25 septembrie 2020, Consiliul a acordat asistență financiară Ciprului în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă.
            
            
               La 10 martie 2021, Ciprul a formulat o nouă cerere de asistență financiară din partea Uniunii în temeiul Regulamentului SURE. 
            
            
               În conformitate cu articolul 6 alineatul (2) din Regulamentul SURE, Comisia a consultat autoritățile cipriote pentru a verifica creșterea neprevăzută și semnificativă, generată de pandemia de COVID-19, a cheltuielilor efective și planificate legate direct de măsurile care vizează piața muncii și de măsurile legate de sănătate luate de autoritățile cipriote. În mod concret, creșterea cheltuielilor pentru care se solicită asistență financiară suplimentară se referă la măsuri existente menționate în Decizia de punere în aplicare (UE) 2020/1344 a Consiliului:
            
            
               (a)schema de concedii speciale, care oferă compensații salariale părinților care lucrează în sectorul privat și care au copii în vârstă de până la 15 ani sau copii cu handicap de orice vârstă. Măsura, inițial în vigoare pentru perioada februarie 2020 – iunie 2020, a fost prelungită din ianuarie 2021 până în mai 2021;
            
            
               (b)schema de sprijinire a întreprinderilor pentru suspendarea totală a activității, prin care se acordă o compensație salarială pentru până la 97 % dintre angajații întreprinderilor obligate să își suspende activitatea, condiționată de păstrarea locului de muncă. Compensația acoperă 60 % din salariul angajatului sau 60 % din punctele de asigurări sociale ale angajatului realizate în 2018 (2019 pentru perioada iulie 2020 – august 2020), reținându-se valoarea cea mai mare. Compensația variază între maximum 1 214 EUR și minimum 360 EUR pe lună. Măsura, inițial în vigoare pentru perioada martie 2020 – august 2020, a fost prelungită din septembrie 2020 până în mai 2021;
            
            
               (c)schema de sprijinire a întreprinderilor pentru suspendarea parțială a activității, prin care se acordă o compensație salarială angajaților întreprinderilor a căror cifră de afaceri a scăzut din cauza pandemiei, condiționată de păstrarea locului de muncă. Compensația acoperă 60 % din salariul angajatului sau 60 % din punctele de asigurări sociale ale angajatului realizate în 2018, reținându-se valoarea cea mai mare. Compensația variază între maximum 1 214 EUR și minimum 360 EUR pe lună. Măsura, inițial în vigoare pentru perioada martie 2020 – iunie 2020, a fost prelungită din ianuarie 2021 până în mai 2021; 
            
            
               (d)„schema specială pentru persoanele care desfășoară activități independente”, prin care se acordă o compensație persoanelor care desfășoară activități independente și care nu pot exercita nicio activitate conform decretului ministrului sănătății și/sau unei decizii a consiliului de miniștri. Măsura, inițial în vigoare pentru perioada martie 2020 – iunie 2020, a fost prelungită din iulie 2020 până în mai 2021; 
            
            
               (e)„schema specială pentru unitățile hoteliere și de cazare turistică”, prin care se oferă o compensație salarială pentru sprijinirea angajaților din industria hotelieră și din alte întreprinderi care oferă servicii de cazare pentru turiști, al căror angajator și-a suspendat în totalitate activitatea sau a înregistrat o scădere a cifrei de afaceri cu peste 40 %. Participarea la această schemă este condiționată de păstrarea locului de muncă. Măsura, inițial în vigoare pentru perioada iunie 2020 – octombrie 2020, a fost prelungită din noiembrie 2020 până în mai 2021; 
            
            
               (f)„schema specială de sprijinire a întreprinderilor legate de industria turismului sau afectate de turism sau asociate cu întreprinderi supuse unei suspendări totale obligatorii”, prin care se oferă o compensație salarială pentru angajații întreprinderilor care și-au suspendat integral activitatea sau au înregistrat o scădere a cifrei de afaceri cu peste 40 %, față de 55 % în schema inițială, condiționată de păstrarea locului de muncă. Măsura, inițial în vigoare pentru perioada iunie 2020 – august 2020, a fost prelungită și modificată din septembrie 2020 până în mai 2021; 
            
            
               (g)schema de subvenționare a întreprinderilor mici și foarte mici și a persoanelor care desfășoară activități independente care au până la 50 de angajați, prin care se acordă o subvenție forfetară pentru a sprijini cheltuielile de funcționare ale întreprinderilor mici și ale persoanelor care desfășoară activități independente. Valoarea subvențiilor forfetare a fost revizuită pentru diferite categorii de întreprinderi în funcție de numărul de angajați. În plus, au fost convenite granturi pentru întreprinderile care și-au suspendat activitatea din martie 2020, în cuantum de 10 000 EUR pentru un număr de până la 9 angajați și de 15 000 EUR pentru peste 9 angajați. Măsura, inițial în vigoare pentru perioada aprilie 2020 – mai 2020, a fost prelungită și modificată pentru noiembrie 2020; 
            
            
               (h)„schema de prestații de boală”, prin care se oferă compensații salariale angajaților din sectorul privat și persoanelor care desfășoară activități independente, cu condiția ca aceștia să fie clasificați ca persoane vulnerabile conform unei liste publicate de Ministerul Sănătății, persoane plasate în carantină de către autorități sau persoane infectate cu COVID-19. Măsura, inițial în vigoare pentru perioada martie 2020 – iunie 2020, a fost prelungită din noiembrie 2020 până în mai 2021.
            
            
               Ciprul a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Ciprului asistență financiară în temeiul Regulamentului SURE, în sprijinul măsurilor menționate mai sus. 
            
            
               Măsurile legate de sănătate, potrivit cererii formulate de Cipru la 10 martie 2021, se ridică la 440 000 EUR. 
            
            
               •Coerența cu dispozițiile existente în domeniul de politică vizat
            
         
         
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentului instrument este Regulamentul (UE) 2020/672 al Consiliului.
            
            
               •Subsidiaritate (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitate
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu a fost efectuată o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
         
         
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care să limiteze riscul de concentrare, expunerea anuală și expunerea excesivă față de oricare stat membru, asigurând, în același timp, resurse suficiente pentru statele membre care au cea mai mare nevoie de sprijin; și
            
            
               ·posibilități de reînnoire a creditelor.
            
            
               2021/0090 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2020/1344 privind acordarea unui sprijin temporar Republicii Cipru în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 25 septembrie 2020, Consiliul a acordat Ciprului asistență financiară sub forma unui împrumut în valoare de maximum 479 070 000 EUR, cu o scadență medie maximă de 15 ani, în urma solicitării Ciprului din 6 august 2020, în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. 
            
            
               (2)Împrumutul era destinat finanțării schemelor de șomaj tehnic, a măsurilor similare și a măsurilor legate de sănătate adoptate de Cipru menționate în Decizia de punere în aplicare (UE) 2020/1344 a Consiliului
                  2
               . 
            
            
               (3)Epidemia de COVID-19 continuă să imobilizeze o parte substanțială a forței de muncă din Cipru. Acest lucru a dus la o nouă creștere neprevăzută și semnificativă a cheltuielilor publice ale Ciprului în ceea ce privește măsurile menționate la articolul 3 literele (a), (b), (c), (d), (e), (g) și (h) din Decizia de punere în aplicare (UE) 2020/1344.
            
            
               (4)Epidemia de COVID-19 și măsurile extraordinare puse în aplicare de Cipru în 2020 și 2021 pentru a limita epidemia și impactul său socioeconomic și asupra sănătății au avut și continuă să aibă un impact considerabil asupra finanțelor publice. Previziunile Comisiei din toamna anului 2020 preconizau că Ciprul urma să înregistreze un deficit public de 6,1 % și o datorie publică de 112,6 % din produsul intern brut (PIB) până la sfârșitul anului 2020. În 2021, se preconizează că deficitul public al Ciprului va scădea la 2,3 %, iar datoria sa publică la 108,2 % din PIB. Conform previziunilor intermediare ale Comisiei din iarna anului 2021, PIB-ul Ciprului urmează să crească cu 3,2 % în 2021.
            
            
               (5)La 10 martie 2021, Ciprul a solicitat o nouă asistență financiară din partea Uniunii, în cuantum de 124 700 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. Cererea vizează măsurile prevăzute în considerentele 6 – 13. 
            
            
               (6)Legea 27(I)/2020
                  3
                și Legile 49(I)/2020
                  4
                și 140(I)/2020
                  5
                au stat la baza introducerii unei serii de acte administrative lunare cu caracter normativ
                  6
               , prezentând măsurile de contracarare a impactului epidemiei de COVID-19. Pe baza acestor legi, autoritățile au introdus o „schemă de concedii speciale”, menționată la articolul 3 litera (a) din Decizia de punere în aplicare (UE) 2020/1344, care prevede compensații salariale pentru părinții care lucrează în sectorul privat și au copii în vârstă de până la 15 ani sau copii de orice vârstă cu handicap. Schema de concedii speciale respectivă poate fi considerată o măsură similară schemelor de șomaj tehnic, în sensul Regulamentului (UE) 2020/672, deoarece oferă angajaților un sprijin pentru venit și contribuie la menținerea locurilor de muncă, întrucât părinții care trebuie să își îngrijească copiii pe durata închiderii școlilor nu sunt nevoiți să își înceteze raportul de muncă. Măsura a fost inițial în vigoare pentru perioada februarie 2020 – iunie 2020 și a fost prelungită ulterior pentru a acoperi perioada ianuarie 2021 – mai 2021.
            
            
               (7)În plus, Legea 27(I)/2020 și Legile 49(I)/2020 și 140(I)/2020 și o serie de acte administrative lunare cu caracter normativ
                  7
                au stat la baza unei „scheme de sprijinire a întreprinderilor pentru suspendarea totală a activității”, astfel cum se menționează la articolul 3 litera (b) din Decizia de punere în aplicare (UE) 2020/1344. Aceasta acordă o compensație salarială pentru 97 % dintre angajații întreprinderilor obligate să își suspende activitatea, condiționată de păstrarea locului de muncă. Compensația acoperă 60 % din salariul angajatului sau 60 % din punctele de asigurări sociale ale angajatului realizate în 2018 (2019 pentru perioada 7/2020-8/2020), reținându-se valoarea cea mai mare. Compensația variază între maximum 1 214 EUR și minimum 360 EUR pe lună. Măsura a fost inițial în vigoare pentru perioada martie 2020 – august 2020 și a fost prelungită ulterior pentru a acoperi perioada septembrie 2020 – mai 2021.
            
            
               (8)Totodată, Legea 27(I)/2020 și Legile 49(I)/2020 și 140(I)/2020 și o serie de acte administrative lunare cu caracter normativ
                  8
                au stat la baza „schemei de sprijinire a întreprinderilor pentru suspendarea parțială a activității”, astfel cum se menționează la articolul 3 litera (b) din Decizia de punere în aplicare (UE) 2020/1344. Aceasta acordă o compensație salarială angajaților întreprinderilor a căror cifră de afaceri a scăzut din cauza pandemiei, condiționată de păstrarea locului de muncă. Compensația acoperă 60 % din salariul angajatului sau 60 % din punctele de asigurări sociale ale angajatului realizate în 2018, reținându-se valoarea cea mai mare. Compensația variază între maximum 1 214 EUR și minimum 360 EUR pe lună. Măsura a fost inițial în vigoare pentru perioada martie 2020 – iunie 2020 și a fost prelungită ulterior pentru a acoperi perioada ianuarie 2021 – mai 2021.
            
         
         
            
               (9)Legea 27(I)/2020 și Legile 49(I)/2020 și 140(I)/2020 și o serie de acte administrative cu caracter normativ
                  9
                au stat la baza „schemei speciale pentru persoanele care desfășoară o activitate independentă”, astfel cum se menționează la articolul 3 litera (c) din Decizia de punere în aplicare (UE) 2020/1344. Aceasta acordă o compensație persoanelor care desfășoară o activitate independentă și care nu pot exercita nicio activitate în conformitate cu decretul ministrului sănătății sau cu o decizie a consiliului de miniștri. Măsura a fost inițial în vigoare pentru perioada martie 2020 – iunie 2020 și a fost prelungită ulterior pentru a acoperi perioada iulie 2020 – mai 2021.
            
            
               (10)Legea 27(I)/2020 și Legile 49(I)/2020 și 140(I)/2020 și o serie de acte administrative cu caracter normativ
                  10
                au stat la baza „schemei speciale pentru unitățile hoteliere și de cazare turistică”, astfel cum se menționează la articolul 3 litera (d) din Decizia de punere în aplicare (UE) 2020/1344. Aceasta oferă o compensație salarială pentru sprijinirea angajaților din industria hotelieră și din alte întreprinderi care oferă servicii de cazare pentru turiști, al căror angajator și-a suspendat în totalitate activitatea sau a înregistrat o scădere a cifrei de afaceri cu peste 40 %. Participarea la această schemă este condiționată de păstrarea locului de muncă. Măsura a fost inițial în vigoare pentru perioada iunie 2020 – octombrie 2020 și a fost prelungită ulterior pentru a acoperi perioada noiembrie 2020 – mai 2021.
            
            
               (11)Legea 27(I)/2020 și Legile 49(I)/2020 și 140(I)/2020 și o serie de acte administrative cu caracter normativ
                  11
                au stat la baza „schemei speciale de sprijinire a întreprinderilor legate de industria turismului sau afectate de turism sau asociate cu întreprinderi supuse unei suspendări totale obligatorii”, astfel cum se menționează la articolul 3 litera (e) din Decizia de punere în aplicare (UE) 2020/1344. Aceasta oferă o compensație salarială pentru angajații din industria hotelieră și alte întreprinderi care oferă cazare turistică și care și-au suspendat integral activitatea sau au înregistrat o scădere a cifrei de afaceri cu peste 40 %, față de 55 % în schema inițială, condiționată de păstrarea locului de muncă. Măsura a fost inițial în vigoare pentru perioada iunie 2020 – august 2020 și a fost prelungită și modificată pentru a acoperi perioada septembrie 2020 – mai 2021.
            
            
               (12)În plus, „schema de subvenționare” stabilită prin „Bugetul suplimentar – Cadrul temporar privind măsurile de ajutor de stat destinate sprijinirii economiei în contextul actualei epidemii de COVID-19”, menționată la articolul 3 litera (g) din Decizia de punere în aplicare (UE) 2020/1344, a introdus subvenții pentru întreprinderile mici și foarte mici și persoanele care desfășoară o activitate independentă și care au până la 50 de angajați. Cererea se referă numai la partea din cheltuieli legată de sprijinirea persoanelor care desfășoară o activitate independentă și a întreprinderilor unipersonale. Subvențiile respective oferă o sumă forfetară pentru a sprijini cheltuielile de funcționare ale întreprinderilor mici și ale persoanelor care desfășoară o activitate independentă. Valoarea subvențiilor forfetare a fost revizuită pentru diferite categorii de întreprinderi în funcție de numărul de angajați. În plus, au fost convenite granturi pentru întreprinderile care și-au suspendat activitatea din martie 2020, în cuantum de 10 000 EUR pentru un număr de până la 9 angajați și de 15 000 EUR pentru peste 9 angajați. Schema de subvenționare poate fi considerată o măsură similară schemelor de șomaj tehnic, în sensul Regulamentului (UE) 2020/672, întrucât vizează protejarea persoanelor care desfășoară o activitate independentă sau a unor categorii similare de lucrători împotriva reducerii sau a pierderii veniturilor. Măsura a fost inițial în vigoare pentru perioada aprilie 2020 – mai 2020 și a fost prelungită și modificată pentru noiembrie 2020.
            
            
               (13)Ciprul a prelungit, de asemenea, o măsură legată de sănătate pentru combaterea epidemiei de COVID-19 prevăzută de Legea 27(I)/2020, de Legile 49(I)/2020 și 140(I)/2020 și de o serie de acte administrative cu caracter normativ
                  12
               . În particular, „schema de prestații de boală”, menționată la articolul 3 litera (h) din Decizia de punere în aplicare (UE) 2020/1344, oferă compensații salariale angajaților din sectorul privat și persoanelor care desfășoară o activitate independentă, cu condiția ca aceștia să fie clasificați ca persoane vulnerabile conform unei liste publicate de Ministerul Sănătății, persoane plasate în carantină de către autorități sau persoane infectate cu COVID-19. Măsura a fost inițial în vigoare pentru perioada martie 2020 – iunie 2020 și a fost prelungită pentru a acoperi perioada noiembrie 2020 – mai 2021.
            
            
               (14)Ciprul îndeplinește condițiile pentru a solicita asistență financiară prevăzute la articolul 3 din Regulamentul (UE) 2020/672. Ciprul a furnizat Comisiei dovezi adecvate care atestă o creștere a cheltuielilor publice efective și planificate cu 742 040 000 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, fiind legată de o prelungire a măsurilor existente legate direct de scheme de șomaj tehnic și de măsuri similare care acoperă o proporție semnificativă a întreprinderilor și a forței de muncă din Cipru. Ciprul intenționează să finanțeze 138 270 000 EUR din cuantumul majorat al cheltuielilor cu ajutorul fondurilor Uniunii.
            
            
               (15)Comisia a consultat Ciprul și a verificat creșterea neprevăzută și semnificativă a cheltuielilor publice efective și planificate legate direct de scheme de șomaj tehnic și de măsuri similare, precum și aplicarea de măsuri corespunzătoare legate de sănătate în contextul epidemiei de COVID-19, menționate în cererea din 10 martie 2021, în conformitate cu articolul 6 din Regulamentul (UE) 2020/672. 
            
            
               (16)Măsura legată de sănătate solicitată de Cipru la 10 martie 2021 și menționată la considerentul 13 se ridică la 440 000 EUR. 
            
            
               (17)Prin urmare, trebuie acordată asistență financiară pentru a ajuta Ciprul să contracareze efectele socioeconomice ale perturbării economice importante cauzate de epidemia de COVID-19. Comisia trebuie să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale.
            
            
               (18)Ciprul și Comisia trebuie să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672. 
            
            
               (19)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (20)Ciprul trebuie să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care Ciprul a executat aceste cheltuieli.
            
            
               (21)Decizia de a acorda asistență financiară a fost luată ținând seama de nevoile existente și preconizate ale Ciprului, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței, 
            
            
               ADOPTĂ PREZENTA DECIZIE: 
            
            
               Articolul 1
            
            
               Decizia de punere în aplicare (UE) 2020/1344 se modifică după cum urmează: 
            
            
            
               (1)
                     Articolul 2 se modifică după cum urmează:
            
            
               (a)alineatul (1) se înlocuiește cu următorul text: 
            
            
               „(1) Uniunea pune la dispoziția Ciprului un împrumut de maximum 603 770 000 EUR. Împrumutul are o scadență medie de maximum 15 ani.”;
            
         
         
            
               (b)alineatul (4) se înlocuiește cu următorul text: 
            
            
               „(4) Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu termenii acordului de împrumut respectiv sau, dacă este cazul, sub rezerva intrării în vigoare a unui act adițional la acesta sau a unui acord de împrumut modificat încheiat între Cipru și Comisie.”.
            
            
            
               (2)
                     Articolul 3 se înlocuiește cu următorul text: 
            
            
               „Articolul 3
            
            
               Ciprul poate finanța următoarele măsuri:
            
            
               (a)schema de concedii speciale pentru părinți, în conformitate cu «Legea 27(I)/2020» și cu «Actele administrative cu caracter normativ 127/148/151/184/192/212/213/235/2020», astfel cum a fost prelungită; 
            
            
               (b)schema de sprijinire a întreprinderilor pentru suspendarea totală a activității, în conformitate cu «Legea 27(I)/2020» și cu «Actele administrative cu caracter normativ 130/148/151/187/212/213/238/243/271/273/ 2020», astfel cum a fost prelungită; 
            
            
               (c)schema de sprijinire a întreprinderilor pentru suspendarea parțială a activității, în conformitate cu «Legea 27(I)/2020» și cu «Actele administrative cu caracter normativ 131/148/151/188/212/213/239/2020», astfel cum a fost prelungită; 
            
            
               (d)schema specială pentru persoanele care desfășoară activități independente, în conformitate cu «Legea 27(I)/2020» și cu «Actele administrative cu caracter normativ 129/148/151/186/213/237/322/2020», astfel cum a fost prelungită;
            
            
               (e)schema specială pentru unitățile hoteliere și de cazare turistică, în conformitate cu «Legea 27(I)/2020» și cu «Actele administrative cu caracter normativ 269/317/2020», astfel cum a fost prelungită; 
            
            
               (f)schema specială de sprijinire a întreprinderilor legate de industria turismului sau afectate de turism sau asociate cu întreprinderi supuse unei suspendări totale obligatorii, în conformitate cu «Legea 27(I)/2020» și cu «Actele administrative cu caracter normativ 270/318/2020», astfel cum a fost prelungită și modificată; 
            
            
               (g)schema specială de sprijinire a întreprinderilor care desfășoară activități speciale predefinite, în conformitate cu «Legea 27(I)/2020» și cu «Actele administrative cu caracter normativ 272/320/396/420/500/535/633/2020»;
            
            
               (h)schema de subvenționare a întreprinderilor mici și foarte mici și a persoanelor care desfășoară o activitate independentă, astfel cum se prevede în «Bugetul suplimentar – Cadrul temporar pentru măsurile de ajutor de stat destinate sprijinirii economiei în contextul actualei epidemii de COVID-19», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale, astfel cum a fost prelungită și modificată;
            
            
               (i)schema de prestații de boală, în conformitate cu «Legea 27(I)/2020» și cu «Actele administrative cu caracter normativ 128/148/151/185/212/236/2020», astfel cum a fost prelungită.”.
            
            
                
            
            
               (3)Articolul 4 se înlocuiește cu următorul text: 
            
            
               „Articolul 4
            
            
               1.Ciprul informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice planificate, până la execuția lor integrală. 
            
            
               2.În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a Deciziei de punere în aplicare (UE) 2020/1344, Ciprul informează Comisia în termen de 6 luni de la data adoptării deciziei respective și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.”.
            
         
         
            
            
               Articolul 2
            
            
               Prezenta decizie se adresează Republicii Cipru.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Decizia de punere în aplicare (UE) 2020/1344 a Consiliului din 25 septembrie 2020 privind acordarea unui sprijin temporar Republicii Cipru în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19, JO L 314, 29.9.2020, p. 13-16. 
               
               
                  
                     (3)
                  
                        Ε.Ε., Παρ.Ι(I), Αρ.4748, 27/3/2020
               
               
                  
                     (4)
                  
                        Ε.Ε., Παρ.Ι(I), Αρ.4756, 26/5/2020
               
               
                  
                     (5)
                  
                        Ε.Ε., Παρ.Ι(I), Αρ.4780, 12/10/2020
               
               
                  
                     (6)
                  
                        Actele administrative cu caracter normativ 127/148/151/184/192/212/213/235/2020, prelungire prin Actele administrative cu caracter normativ 20/88/2021.
               
               
                  
                     (7)
                  
                        Actele administrative cu caracter normativ 130/148/151/187/212/213/238/243/271/273/2020, prelungire prin Actele administrative cu caracter normativ 319/395/421/501/536/634/2020 și 15/83/2021.
               
               
                  
                     (8)
                  
                        Actele administrative cu caracter normativ 131/148/151/188/212/213/239/2020, prelungire prin Actele administrative cu caracter normativ 16/84/2021.
               
               
                  
                     (9)
                  
                        Actele administrative cu caracter normativ 129/148/151/186/213/237/322/2020, prelungire prin Actele administrative cu caracter normativ 398/423/503/538/636/2020 și 18/86/2021.
               
               
                  
                     (10)
                  
                        Actele administrative cu caracter normativ 269/317/2020, prelungire prin Actele administrative cu caracter normativ 393/418/498/533/631/2020 și 13/81/2021.
               
               
                  
                     (11)
                  
                        Actele administrative cu caracter normativ 270/318/2020, prelungire prin Actele administrative cu caracter normativ 394/419/499/534/632/2020 și 14/82/2021.
               
               
                  
                     (12)
                  
                        Actele administrative cu caracter normativ 128/148/151/185/212/236/2020, prelungire prin Actele administrative cu caracter normativ 637/2020 și 19/87/2021.